Papersnake/gushiwen huggingface dataset:
题张雨森画屏十景 其三 蕉雨清吟
弘历（清代）

蕉窗微雨夜，篝火独清吟。一室琴书客，五言山水心。

峡声连玉滴，檐响带烟斟。新画抽千轴，明晨试展寻。
王书记以近诗三篇相示各摭其意以诗赓之 其三 呈景仁
司马光（宋代）

剑山中断融为川，清江双流郁回旋。沟塍阡陌粲如绣，香粳紫芋皆良田。

地灵物秀气淑美，由来衮衮生英贤。朝家文明所及远，于今台阁尤蝉联。

猎缨鸣佩走声望，出入金马如云烟。奈何应辰独壈坎，华发未得离宾筵。

玙璠悬黎已为宝，结绿岂得偏弃捐。愿君弹冠自重惜，邑人行诵子虚篇。
菩萨蛮·还丹火法将何作
李真人（元代）

还丹火法将何作。初从复卦终于剥。旦暮用屯蒙。潜行造化工。进为春夏月。退象秋冬节。既未入坤宫。还丹道已穷。
和王待制清凉院观牡丹赋诗
梅尧臣（宋代）

公言牡丹盛，未睹古人诗。
品众自争贵，叶多方见奇。
名因他姓著，色为别根移。
华发我何感，洛阳年少时。
叹春风兼赠李二十侍郎二绝
白居易（唐代）

树根雪尽催花发，池岸冰消放草生。

唯有须霜依旧白，春风于我独无情。

道场斋戒今初毕，酒伴欢娱久不同。

不把一杯来劝我，无情亦得似春风。
襄城伯李公邀赏元宵和侍郎周公恂如韵二首 其一
陈琏（明代）

侯门人物总熙熙，况遇太平全盛时。午夜笙歌喧绮席，瑶天星月炫旌麾。

喜逢佳节传柑处，忽忆当年侍宴时。照眼花灯看未了，醉归犹听漏声迟。
句
吴沆（宋代）

山高不改自然色，水远能流无尽声。
题卧屏十八花·蔷薇
葛立方（宋代）

香风细细入东荣，嫩刺柔条叠绛英。
飞下神霞缘底事，剪来曾傅董双成。
次韵致远自毘陵见寄
范成大（宋代）

新词一阕话羁愁，清似寒泉咽陇头。
官下有谁同此景，仲宣应是独登楼。
客中风雨述怀 其二
金涓（元代）

谋生自叹一何愚，弹铗高歌志强舒。江海故人杨得意，风尘多病马相如。

买山何处堪归隐，为客经年废读书。溪上晓晴新雨后，且须沽酒慰踌蹰。
祝英台近·荷花
高观国（宋代）

拥红妆，翻翠盖，花影暗南浦。波面澄霞，兰艇采香去。有人水溅红裙，相招晚醉，正月上、凉生风露。
两凝伫。别后歌断云间，娇姿黯无语。魂梦西风，端的此心苦。遥想芳脸轻颦，凌波微步，镇输与、沙边鸥鹭。
述怀二十韵献覃怀相公
李洞（唐代）

帝梦求良弼，生申属圣明。青云县器业，白日贯忠贞。

霭霭随春动，忻忻共物荣。静宜浮竞息，坐觉好风生。

万国闻应跃，千门望尽倾。瑞含杨柳色，气变管弦声。

百辟寻知度，三阶正有程。鲁儒规蕴藉，周诰美和平。

碧水遗幽抱，朱丝寄远情。风流秦印绶，仪表汉公卿。

忠谠期登用，回邪自震惊。云开长剑倚，路绝一峰横。

九野方无事，沧溟本不争。国将身共计，心与众为城。

早晚中条下，红尘一顾清。南潭容伴鹤，西笑忽迁莺。

折树恩难报，怀仁命甚轻。二年犹困辱，百口望经营。

未在英侯选，空劳短羽征。知音初相国，从此免长鸣。
雪
于石（宋代）

谁欤变幻旧乾坤，剪水仙人手段新。
银屋万家成骤富，青山半点不藏春。
西园太尉方交贺，北海中郎岂愿臣。
把酒孤吟元不俗，何须夜访剡溪人。
与夏致宏孙信道张巨山同集涧边以散发岩岫为
陈与义（宋代）

举头山围天，濯足树映潭。
山中记今日，四士集空岩。
春到
张煌言（明代）

春到何关乡国情，无言芳草自分明。一经作客流离久，几度逢人妩媚生。

雄剑携来空顾影，祥琴弹罢不成声。閒身总绝浮云意，特为须眉未放行。
高议
彭汝砺（宋代）

高议轩昂破丽淫，清风遗散落尘襟。倚山渐识浮云意，临水方尘太古音。

无状欲随仁义老，未完犹怯是非侵。西归须念津涂惑，愿丐中庸镂腹心。
次韵张安道读杜诗
苏轼（宋代）

大雅初微缺，流风困暴豪。
张为词客赋，变作楚臣骚。
展转更崩词，纷纶阅俊髦。
地偏蕃怪产，源失乱狂涛。
粉黛迷真色，鱼虾易豢牢。
谁知杜陵杰，名与谪仙高。
扫地收千轨，争标看两艘。
诗人例穷苦，天意遣奔逃。
尘暗人亡鹿，溟翻帝斩鳌。
艰危思李牧，述作谢王褒。
失意各千里，哀鸣闻九皋。
骑鲸遁沧海，捋虎得绨袍。
巨笔屠龙手，微官似马曹。
迂疏无事业，醉饱死游遨。
简牍仪刑在，儿童篆刻劳。
今谁主文字，公合把旌旄。
开卷遥相忆，知音两不遭。
般斤思郢质，鲲化陋鲦濠。
恨我无佳句，时蒙致白醪。
殷勤理黄菊，未遣没蓬蒿。
题也足轩
黄庭坚（宋代）

道人手种两三竹，使君忽来唾珠玉。
不须客赋千首诗，若是赏音一夔足。
世人爱处但同流，一丝不挂似太俗。
客来若问有何好，道人优昙远山绿。
降诞日内庭献寿应制
广宣（唐代）

庆寿千龄远，敷仁万国通。登霄欣有路，捧日愧无功。

仙驾三山欣，龙生二月中。修斋长乐殿，讲道大明宫。

此地人难到，诸天事不同。法筵花散后，空界满香风。
耆英会诗
冯行己（宋代）

书称五福寿为先，有德人方得寿延。自愧栎樗非远器，谁应齿发亦遐年。

立身官未三公贵，推老名陪二相贤。喜把衰容模梵宇，惭无纤效勒燕然。

当时遭遇承陶冶，今日光荣预燕筵。从此洛城增胜概，又新重作画图传。
和简斋墨梅二首
释宝昙（宋代）

为怜玉色照前除，一室无因舍静姝。
寄语客卿烦想像，万花困苦乞为奴。
中秋同允兆诸子集赵相国第玩月二首 其一
胡应麟（明代）

静夜胡床拂斗牛，天街凉月涌青虬。银窥帝释三千界，玉倚仙人十二楼。

坠露迥沾长乐梦，飞云旋逐广陵游。淋漓桂醑黄封在，一洗都门万斛愁。
潼关
谭嗣同（清代）

终古高云簇此城，秋风吹散马蹄声。
河流大野犹嫌束，山入潼关不解平。
句
程师孟（宋代）

每日要忙须一到，夜深长是点灯来。
题资福院平绿轩 其一
莫柯（宋代）

深林閟嘉趣，门径惬幽居。野色通荒阜，津梁动碧虚。

日边山隐隐，烟外竹疏疏。徙倚怡双目，白云知故庐。
壮士行
周准（清代）

请为壮士行，用识壮士情。壮士重恩轻死生。主人临歧，陈设饮宴。

悲歌声彻，客容尽变。酒阑日落云天高，远闻凄风起于旷野，猛虎啸于林皋。

风鸣虎啸扬鞭走，去去报仇不回首。
早发高邮
罗钦顺（明代）

湖气连城雨未收，行边多是打鱼舟。因何换得农官做，添著湖田万顷秋。
寓叹
陆游（宋代）

眼底谁为耐久朋，倚肩按膝一乌藤。
虚名但可欺横目，薄俗何乌复结绳？浮世百年悲冉冉，闲身万事付腾腾。
年来更叹龙锺甚，欲探梅花病不能。
夜雨朝晴
弘历（清代）

夜雨朝晴，禾黍怒生。朝晴夜雨，益我禾黍。尔来晴雨颇应时，渺予何德能致之。

黄云满目庶可期，虽然安敢心遽怡。满损谦益有明训，比栉崇墉吾至愿，愿始皇都达远郡。
偈颂七十八首
释正觉（宋代）

黄蘖传来，临际用底，
定上座触著关捩。廓然一念忘缘，
泊尔十著无寄。现前不用安排，
直下何劳拟议。不风流处也风流，
有意气时添意气。
西庄六景选二 其一 红杏芳林
郑廷鹄（明代）

满树红霞点绛衣，山门处处袭馀晖。董仙堂下烟初散，司马祠前雨正霏。

啼鸟远从旗市转，疏钟偏逐药船归。北邻喜见南枝早，共引牙盘酌翠微。
吊谭省吾
庞尚鹏（明代）

地下修文笔影寒，忆君离索夜漫漫。愁来忍听山阳笛，梦觉虚漫贡禹冠。

伏枥未忘千里志，长生安得九还丹。何年挂剑坟头树，肠断西风夕照残。
秦夫人砚歌为云楣赋
程尚濂（清代）

秦夫人，真将军，将军能武兼能文。白杆纵横万人敌，奇功书作垂天云。

生小学书仍学剑，草檄飞章留一砚。片石真同玉带生，血染隃麋泪如霰。

一出平播州，再出歼奢酋。河山破碎箭满眼，乃欲孱妇补此已缺之金瓯。

督师早以蜀为壑，中丞已入贼之橐。请缨则易借箸难，万夫之雄一个弱。

孤军慷慨先勤王，努力撑拄支危疆。平台召对诚仅事，况复宸翰垂煌煌。

云楣居士拜祠庙，古木荒烟一凭吊。感尔高歌泣鬼神，琼瑶竟效投桃报。

砚修七寸广半之，古制浑浑森角圭。惜哉将军遗墨尽煨烬，岿然此砚独与名山垂。

我来为尔摩挲久，虹气犹疑贯星斗。木兰从军宁复论，纷纷列女谁能偶。

圣朝史笔何嶙峋，特标一传褒殊勋。砚乎砚乎，万古不朽齐贞珉。
阳朔路
邹浩（宋代）

云里峰峦千万重，中间一路与天通。新阳已约为前导，回我车轮朝帝宫。
无题一首
刘克庄（宋代）

毫挥万字思如泉，曾映金莲读奏篇。
藜杖方燃芸阁上，叶舟忽奏钓台边。
诗成渭北空相忆，谋寝淮南恐未然。
君去吾当从此逝，未知握手定何年。
五福降中天 寿同门王敬哉
梁清标（清代）

早辞簪绂徜徉久，窈窕结成书屋。筇杖看云，晴窗弄笔，消受灯屋酒绿。

莳花种竹。偶佳客过从，论文刻烛。抵掌朝家，旧事文献推公独。

暖律将回黍谷，介眉称庆处，斑衣簇。司马蝉冠，中原凫舄，京兆新登除目。

朱颜带笑，锦罽传觞，满堂丝肉。座上词人，有云间二陆。
杜工部有同谷七歌其辞高古难及而音节悲壮可
王炎（宋代）

有母有母年七十，一室枵然徒壁立。
茹蔬啜粥不怨尤，卧病在壁无药物。
我为举子得一官，南陔之养嗟何及。
呜呼二歌兮歌转悲，羞见慈乌随母飞。
跋淳溪汪立义大学致知图二首
杨万里（宋代）

此事元无浅与深，著衣吃饭送光阴。
却绿说似痴人梦，便向汪家图里寻。
庐山寄都下邦基德祖诸故人
释德洪（宋代）

势占江南三百里，烟霏相映出层楼。芒鞋竹杖山兼水，坐看行吟春复秋。

浮世万途成底事，吾生一饱更何求。故人京洛风埃地，能信山中此乐不。
故太常卿赠百部尚书李公及夫人挽歌二首
蒋涣（唐代）

白简尝持宪，黄图复尹京。能标百郡则，威肃一朝清。

典秩崇三百，临戎振五兵。更闻传世业，才子有高名。

封树遵同穴，生平此共归。镜埋鸾已去，泉掩凤何飞。

薤挽疑笳曲，松风思翟衣。扬名将宠赠，泉路满光辉。
龚廷臣许刻图书不至诗以促之
程敏政（明代）

竹风清处只题诗，一寸并刀不浪施。能事自应难受逼，知音宁肯亦相辞。

新形活动盘苍纽，古篆横斜度赤丝。从此文房知借重，泊舟相待已多时。
赠慧晖偈
释云居西（宋代）

云居不会禅，洗足上床眠。
不觉枕子落，打破常住砖。
题梅花太极图十首 其四 风神全具
黄镇成（元代）

曾向燕云画里誇，孤山流水断桥斜。祗今残雪疏篱外，始见江南第一花。
孟东野
叶茵（宋代）

出仕因诗忤长官，布衣时节更孤寒。
长安得意春风裹，百岁都来一日欢。
月夜燕客朱氏园亭
张时彻（明代）

窈窕将军宅，招邀长者车。
彩霞秋竹乱，零露夕花舒。
水抱庭除碧，屏开石镜虚。
尊前好明月，相对意何如。
四航
杨备（宋代）

桥上层楼楼上梯，秦淮两岸绿杨堤。春风影动波光碎，翚翼孤飞雀并栖。
自诲
释重顯（宋代）

麟龙不为瑞，草木生光辉。
三尺一丈六，且同携手归。
惭尔懲世师，巍巍何巍巍。
次韵和仲留别之什
赵蕃（宋代）

政怯离忧致感伤，要烦杯酒洗苍茫。
湖山已负二楼胜，风雨还并一笑妨。
邂逅苦为轻此别，漂流重见定何方。
人归帝所门非邃，江出岷山前苦长。
男㞦随侍还乡欲回温赠行
赵抃（宋代）

七旬寻胜远尘纷，身计优游荷国恩。往复汝勤人尽说，从来忠孝出吾门。
次雷子枢知事延平八咏韵 其六 演仙晴霞
岑安卿（元代）

翠微烂五色，回光动仙舍。谁移赤城霞，来展延平画。

跻扳远莫遂，沈吟日西下。
买鱼
俞桂（宋代）

芦花荷叶晚秋天，雁影横斜远水连。
频唤买鱼人不譍，偷忙撑入怕官船。
句
刘尧夫（宋代）

力推狞龙借水饮，手却猛虎夺石坐。
七月初一日淮浙大潮巨风亘古所无二首
方回（元代）

江海诸州县，新秋卷飓风。
楼台漂燕厦，城市化龙宫。
舶宝千艘覆，亭盐万灶空。
直令无片瓦，更许有孤篷。
彻底沙洲扫，连根树木童。
骨骸谁与殡，腐烂出尸虫。
深坞寺
陈天麟（宋代）

古寺深深阴，篮舆得得来。
三休登陇首，百转入岩隈。
乔木千章老，鸣泉万古哀。
无人同此趣，独为少徘徊。
家训
邹元标（明代）

诗咏多福，易言馀庆。积善之家，罔不繁盛。眇予小子，厕名士绅。

愧无实德，裨补君民。未能治国，愿教吾家。敷诚布衷，寂听无哗。

凡我宗人，无忽予言。洗心涤虑，培根达源。敬奉天地，孝养双亲。

与其浊富，宁守清贫。勿利货贿，嘱托上官。小民叫冤，尔心何安。

输赋无讼，迹绝公室。尊宪守约，终鲜差失。里闬姻党，情谊无涯。

富贵轮流，转眼虚花。出入以度，惟公惟平。夜半叩门，尔心不惊。

永言孝思，世德作求。我语谆谆，我心悠悠。毫釐不差，神明临汝。

良心不昧，三复斯语。
坐睡
洪迈（宋代）

坐久睡屡兀，手失未了书。
清风脱然至，心醒得我娱。
起看孤隙光，了不移锱铢。
云何短梦中，万境生须臾。
嗟彼市朝子，百巧营其躯。
安知非梦役，过眼灭无余。
至人有达观，那与世贤愚。
不须无言子，同上昆仑墟。
同季再见和二首复用韵以谢 其一
周紫芝（宋代）

花似今年好，情非旧日春。光阴愁里尽，风物眼前新。

爱酒聊呼伴，无醯懒乞邻。姓名谁挂口，肥瘠付秦人。
和都运判院韵辄记即事 其一
张孝祥（宋代）

登临不但为山水，玉节政尔观民风。因君引我看胜处，诗在千山烟雨中。
次韵邢敦夫秋怀十首 其六
秦观（宋代）

汤汤辟廱流，中有学子居。但说若稽古，言犹三万馀。

来者转相祖，词林日凋疏。稍喜绩溪令，入校天禄书。
三姝媚 题南湖菱唱图
郑文焯（清代）

垂虹吟棹路。问湖边鸳鸯，几时飞去。怨绮愁罗，又闹红单舸，尽归前浦。

浅澹山妆，似瘦了、镜中眉妩。怕向西风，采采歌来，暗闻清苦。

嫩碧浮根堪数。想弱步微波，小蘋同赋。满目飘零，渐晚香飞上，一楼烟雨。

坞篴村砧，相和处、秋声无主。莫对画图空忆，南花自语。
柳长春 题日暮倚修竹图
曹慎仪（清代）

满径烟云，一天暝色。含愁独傍湖山立。也应有泪洒风前，湘江旧恨空陈迹。

翠袖寒生，苔阴露湿。阑干几曲玲珑碧。疏枝倚遍总无言，此时心绪无人识。
和程侍御 其四 芦舫寻诗
戴亨（清代）

虚舟载孤月，月浸芦花白。天影浴澄波，波回漾空碧。

吟魂渺何依，烟霞久成癖。
德久寄所与文叔酬唱因次韵
韩淲（宋代）

红云岛上茶，一叶开枪旗。到今清梦飞，正焙水芽时。

世无桑苧翁，泉井空日滋。当年游其间，停鞭尝午炊。

想像修贡珍，清风可忘饥。故人持英荡，岂不一赋之。

应笑拾涧薪，白石煮作糜。台高有揖客，更和别驾诗。
大云洞
周燮（清代）

西出州城五里馀，大云仙洞最清虚。近来选得禅师住，是处精蓝尽不如。
题丰城驿
汪仪凤（宋代）

过尽长亭复短亭，修途随处月同行。
明朝买得扁舟去，两岸匾化夹橹声。
题推官赠行卷
张昱（元代）

圣主搜贤及海隅，王褒歘起应时须。澧兰处处歌公子，楚国时时颂大夫。

藉甚姓名登制命，沛然霖雨下云衢。力田孝悌兴岩穴，何异福王遗画图？
代弟茝咏梅画十景·卧烟
陈著（宋代）

生香自恨玉为容，谁放晨光浅碧笼。
隐约风标难画处，邯郸人在梦炊中。
周祀圜丘歌十二首 其一 昭夏
庾信（南北朝）

重阳禋祀。大报天。丙午封坛。肃且圜。孤竹之管。云和弦。

神光未下。风肃然。王城七里。通天台。紫微斜照。影徘徊。

连珠合璧。重光来。天策暂转。钩陈开。
和长孙秘监七夕
任希古（唐代）

二秋叶神媛，七夕望仙妃。
影照河阳妓，色丽平津闱。
鹊桥波里出，龙车霄外飞。
露泫低珠佩，云移荐锦衣。
更深黄月落，夜久靥星稀。
空接灵台下，方恧辨支机。
赠地理齐君龙吉
方回（元代）

积善出公侯，今于葬地求。
樊崇如叵测，郭璞殆徒谋。
折臂终难验，控颐自可忧。
未抛金锁甲，焉问土馒头。
句
范令孙（宋代）

孤云不为雨，尽日却归山
题李氏云庄
徐元杰（宋代）

云本无心出，庄非有意名。
午供雷腹实，晓带月痕耕。
身世随舒卷，山村任晦明。
饭疏浮富贵，畎亩但存诚。
龙池春草
宋迪（唐代）

凤阙韶光遍，龙池草色匀。烟波全让绿，堤柳不争新。

翻叶迎红日，飘香借白蘋.幽姿偏占暮，芳意欲留春。

已胜生金埒，长思藉玉轮。翠华如见幸，正好及兹辰。
赵济民生日
陈起（宋代）

今岁呈祥殊胜昔，六花端为寿筵开。
小诗聊寓千秋意，不得相陪法喜来。
八和
刘克庄（宋代）

早知抱璞烦三献，底用操觚角一名。
归去驴堪驮子美，向来羊尚记初来。
里居仅有箪瓢巷，壁立元无鼓铸坑。
说与添丁并德曜，从今熟寝不须惊。
庙基滩
黄琮（宋代）

水凭地面高，峡束江身窄。上流滔滔波，下撼磊磊石。

水石两相滔，大声日漰湱。珠玑乱飘洒，羽箭相激射。

回飙卷飞雪，惊涛溅高壁。孤舟尔何物，乃与水角力。

百丈入云牵，䠥躠走山脊。千指胶一缆，疲极不遑息。

三老目始炬，心神注石隙。退尺进则寸，从午直到夕。

布帆幸无恙，举船犹墨色。东洋况逼近，闻险忘晡食。

篷窗暂假寐，坐失千峰碧。梦里闻风声，依然荡心魄。
五王子·末生
释正觉（宋代）

甘分清孤寒固穷，衡门寥落正西风。
一鸣便是苍梧凤，不意飘流鸥鹭中。
清淑堂
谭掞（宋代）

群峰合势曲江头，二水交流夹一州。
地有九嶷清淑气，人无五岭郁蒸愁。
闲居
释行海（宋代）

闲拈白拂坐筠床，静听幽禽弄夕阳。
满地落花春已阑，深林只有蕙兰香。
忆沈乐存侍御
王九龄（宋代）

万乘昔临边，千军骋玉鞭。抗章亲伏地，叩马欲回天。

难挽时巡驾，终蒙圣主怜。索居追鲠节，好语汗青传。
王永真竹居
平显（明代）

王维世有竹里馆，青士满庭如植麻。扫蚁断根移客榻，瘗猫分笋过邻家。

琴声响度偏谐律，鹤梦醒馀或煮茶。清晓屡研枝上露，坐看儿子写梅花。
同郭参谋咏崔仆射淮南节度使厅前竹
刘长卿（唐代）

昔种梁王苑，今移汉将坛。蒙笼低冕过，青翠卷帘看。

得地移根远，经霜抱节难。开花成凤实，嫩笋长鱼竿。

蔼蔼军容静，萧萧郡宇宽。细音和角暮，疏影上门寒。

湘浦何年变，山阳几处残。不知轩屏侧，岁晚对袁安。
南泉山
黎兆勋（清代）

翠壁缘岩转，长林上碧空。泉飞龙硐雪，人坐鹤巢风。

佛火诸天迥，香云大壑通。非非真想处，还拟问灵宫。
安国置酒敬简堂分韵得柳暗六春字
张栻（宋代）

堂下列丝竹，堂上娱佳宾。
相看夜未艾，乐此笑语真。
风流今属公，我辈但逡巡。
文章千古意，翰墨四时春。
次韵惠梅禅师见寄秋日四首 其二
释德洪（宋代）

长廊广殿午风清，禅倦何妨曳履行。欢喜閒中有奇事，镊髭空对纸窗明。
禅人并化主写真求赞
释正觉（宋代）

渊默湛存，道超见闻。
真照本有，妙尽新勋。
虚谷之神兮大千界满，明月之影兮百亿身分。
无住也浮萍流水，自由也飞鸟行云。
得之有据，用之不勤。
灵壁张氏园亭二首 其一
刘攽（宋代）

落帆杨柳渚，步屧松竹园。丛石千岩秀，凉风万叶翻。

主人昔傲吏，燕翼此衡门。略看题诗客，空令悲九原。
录梦篇 其二
黄庭坚（宋代）

乱曰：刍狗万物兮，天地不仁。体止而用无穷兮，播生者于迷津。

止形而致用者之谓器，无形而用道者之谓神。背昭昭而起见兮，聚墨墨而生身。

犯止形而遗大观兮，动细习于游尘。彼至人而神凝兮，同予梦而先觉。

顾天下孰不学兮，乃会归于无学。予心之不能忘兮，将波流风靡而奈何，唯镇之以无名之朴。
将归
张侃（宋代）

将归浮小艇，水色绿添痕。杨柳迷低岸，莺花满旧园。

日长迎雨燕，沙暖起风鸳。眼界须当阔，临溪筑小轩。
游大涤
李廷忠（宋代）

清溪路入武陵源，鸡犬人家隔近村。
拔地一峰危作柱，栖云五洞窄开门。
空庭有客扫松影，古径无人踏藓痕。
我欲白云岩畔宿，月明一夜听啼猿。
长洲曲新词
白居易（唐代）

茂苑绮罗佳丽地，女湖桃李艳阳时。

心奴已死胡容老，后辈风流是阿谁。
山顶花
洪皓（宋代）

万片随风正可嗟，残枝带雨认梨花。
胭脂洗尽馀香雪，翠幄光生散绮霞。
品类海棠无杰句，方言出顶更雄夸。
题诗载酒同清赏，月上梢头始到家。
哭从兄良遇
方回（元代）

先祖五男子，其下八男孙。
白首涉患难，仅余二老存。
兄昔健如虎，行步疾飞奔。
长眉具寿相，修髯当风掀。
千丈耸巨栋，一朝成枯根。
强者尚若此，弱又其奚论。
惟兄负刚劲，临事简不烦。
可否率正色，臧否多直言。
谈笑无城府，其实春和温。
憸壬有弗察，平地生雠冤。
惟扬赴逮对，乃用怨报恩。
十年归来乎，下帷董生园。
此死幸无愧，彼生非游魂。
春官一再上，科名合高骞。
世事既鼎革，何如偃丘樊。
百里许起家，性终不耐喧。
军马尘未已，朝夕常闭门。
劣弟解雕郡，生理古井眢。
时复造兄室，酾酒崇盘餐。
二月近生日，烂漫倾芳樽。
岂谓三四月，医药昧病源。
平生无妾侍，寡欲培真元。
焉用艾与附，内外加炮燔。
五月二十八，了了语不昏。
为后取犹子，愚哉真犬豚。
此事未称意，似难它选揄。
委曲进宽譬，且望进粥飦。
乃后密探问，不敢逾闼阍。
诸幼日传报，精神稍昂轩。
奄忽季夏半，长往游厚坤。
走赴气已绝，号恸书灵幡。
忆兄旧论议，亹亹双袖揎。
口齿未即闭，饭含莫咽吞。
盖棺一何速，迫此炎暑袢。
衰薾抱怛痛，哀声嘶霜猿。
人生孰不尔，屈伸手覆翻。
考终亦一福，拱璧无瑕痕。
丘嫂抚孤稚，匪伊将冠婚。
或者气质变，培壅成兰荪。
寒宗弱一个，缪居昭穆尊。
上当相宅兆，安厝居高原。
下当教贻厥，敬恭奉苹蘩。
秋风几黄落，我亦超昆仑。
焉得天地间，长挂扶桑{左田右敦}。
到胡道士草庵二首
王炎（宋代）

清风飕飕竹万个，白日寂寂茅三间。
春深只有鸟呼梦，地僻略无人叩关。
岂但壶中堪避世，也胜图上可游山。
出门回首不能住，输与道人閒复閒。
宿刘固寺佛殿下即刘伶坟也
吕本中（宋代）

刘伶坟上土，佛殿古崔嵬。坐久野僧出，天寒饥雁来。

千年醉里魄，一锸死前灰。未尽先生意，空留数字回。
暴富送孙何入史馆
王禹偁（宋代）

孟郊常贫苦，忽吟不贫句。
为喜玉川子，书船归洛浦。
乃知君子心，所乐在稽古。
汉公得高科，不足唯坟素。
二年佐棠阴，眼黑怕文簿。
跃身入三馆，烂目阅四库。
孟贫昔不贫，孙贫今暴富。
暴富亦须防，文高被人妬。
晨起
曹松（唐代）

晓色教不睡，卷帘清气中。
林残数枝月，发冷一梳风。
并鸟含钟语，欹荷隔雾空。
莫疑营白日，道路本无穷。
谢何徵君惠麻鞋
胡奎（元代）

仙人昔上蓬莱宫，十年蹋遍京尘红。仙人今归东海曲，麻鞋但尘双白足。

白足麻鞋白似霜，紫苔犹带落花香。世人不识飞凫舄，千里烦君远寄将。

昨向沧洲拾瑶草，雨过沙乾著来好。此中不是若耶溪，布袜何愁杜陵老。

知君已谢鹓鹭班，寻真来访白云间。旧时猿鹤应相识，好在南山与北山。
南邻
徐崇岳（清代）

一月不相见，为欢能几何？寒镫疑影共，夜雨记声多。

别去人如玉，愁来啸也歌。南邻知在眼，只是隔星河。
九月四日刘子见过二首 其二
何景明（明代）

汝病稀相见，高诗久不闻。侧思金石奏，喜挹蕙兰芬。

细菊妍霜昼，繁砧乱朔云。萧萧秋日兴，对尔忆离群。
夏日归自宝林二首
王之道（宋代）

远岫升初日，长林霭曙烟。
峰回遥风塔，溪转静鸣泉。
竹箨新披锦，茅花俗擘绵。
清和多美荫，归路得蹁跹。
偈颂三十首
释印肃（宋代）

善者多魔自古今，佛魔一体只空心。
心迷不觉悭成贼，心悟回空便舍金。
莫怪迷心心怕贼，贼心对面也难寻。
三途地狱因斯得，奉报须防仁不仁。
不是道人先注脚，免他来喜去沈吟。
一年三百六十日，梦想颠倒不曾息。
耳闻眼见善庵名，更莫邪言喧戏剧。
思量生死大惊神，唯了本心称第一。
暂时忽听本无心，解脱沉沦千万亿。
寄语诸人莫蹈虚，勾兰不稳莫稍依。
莫令堕入深坑下，未免先当说与伊。
来往任观心不住，声香味触且随时。
孤峰独特谁为伴，尘世忙然我道奇。
游武陵溪书桃花源记后
严遂成（清代）

四围环绕天如瓮，红霞织锦花无缝。船从何处刺花间，世间哪无秦人洞。

秦人避乱晋谈元，与楚好鬼相牵连。陶公假托出世想，毛女附会升天缘。

兹来亦是桃花渡，桃花未开杏花暮。杏花也复可怜人，何必桃花问前度。

渔弟渔兄不知数，满前指点安得误。峰回谷转水琮潺，到眼濛濛隔烟雾。

倦游人自不寻源，琴弹归去来兮赋。三十五天悬道书，何人敢犯龙威怒。

藉口重来津已迷，阮刘惆怅天台路。东风遮住洞中春，岁岁桃花笑煞人。
樵歌三首
郑起（宋代）

上山斸山山丁登，下山嵌山山棱层。
秋残日暮归来晚，茅檐洗脚月又明，
明朝早入芙蓉城。
古风其二十九
李白（唐代）

三季分战国。
七雄成乱麻。
王风何怨怒。
世道终纷拏。
至人洞玄何。
高举凌紫霞。
仲尼欲浮海。
吾祖之流沙。
圣贤共沦没。
临歧胡咄嗟。
沿汉东归
张乔（唐代）

北去穷秦塞，南归绕汉川。深山逢古迹，远道见新年。

绝壁云衔寺，空江雪洒船。萦回还此景，多坐夜灯前。
涵秋阁晚眺
叶绍本（清代）

幽居乍卜六街南，云影萧疏日影含。浓绿四围天一角，危青半挹岭千穇。

软尘到此都如洗，野然间来最足耽。却愧山人抛世网，溪藤贪写富春岚。
拟别为浙江之行
陈藻（宋代）

两浙汇缘未，聊穷福建回。
雪盐晞黑土，朱李细黄梅。
男子皆强斗，村姑亦懒腮。
在家无活计，此路欠芒鞋。
同孙子直和李参政东园韵十绝
洪咨夔（宋代）

狂蝶正便春从臾，好花犹怯冷禁持。
从渠歌彻铁如意，输我兴来金屈卮。
秋怀次韵晁应之三首
张耒（宋代）

木落晚风急，宵凉侵暑衣。
有期惟向老，无计未成归。
只益颠毛脱，还从髀骨肥。
感时仍吊古，回首意多违。
送僧
释重顯（宋代）

帆挂澄江雨霁时，绿铺春岸草离离。
定干坤句轻相送，逢著知音举向伊。
和友人题僧院蔷薇花三首
崔橹（唐代）

何人移得在禅家，瑟瑟枝条簇簇霞。争那寂寥埋草暗，

不胜惆怅舞风斜。无缘影对金尊酒，可惜香和石鼎茶。

看取老僧齐物意，一般抛掷等凡花。

忍委芳心此地开，似霞颜色苦低回。风惊少女偷香去，

雨认巫娥觅伴来。今日独怜僧院种，旧山曾映钓矶栽。

三清上客知惆怅，劝我春醪一两杯。

露香如醉态如慵，斜压危阑草色中。试问更谁过野寺，

无憀徒自舞春风。兰缸尚惜连明在，锦帐先愁入夏空。

一日几回来又去，不能容易舍深红。
可赋庵
赵汝驭（宋代）

旧题可赋足幽深，手植疏梅有石心。
当日和羹人不见，竹风疑是读书音。
颂古十四首·文殊领众问疾
释可湘（宋代）

望见毗耶彼上人，十中有九丧精魂。
只消一个浑仑石，打破群贤不二门。
雨
九皋声公（明代）

密云遂崇朝，飞雨洒高阁。
萧瑟傍松檐，委迤带烟郭。
坐来池水满，吟罢林花落。
已知禾黍秋，不奈衣裳薄。
次韵学士重阳雪中见招不赴前后十六首
洪皓（宋代）

一介蹉跎略叙陈，转喉触讳听於神。
正愁平子将除馆，强学申於亦谢宾。
厚貌深情非易察，磨肌戛骨不胜辛。
傍人门户休争气，惟愿归耕向富春。
雪
赵蕃（宋代）

动地风初作，披空雪遽铺。
幽能吐山岳，远至卷江湖。
蔼蔼才迷屋，纷纷遂塞途。
月疑常挂晓，日为不成晡。
徒倚诗难状，凭陵酒易无。
近人憎犬跃，在野想鹰呼。
势重微摧压，滋深快洗苏。
当忧竹柏折，且救蕙兰枯。
顺喜遵时令，寒宁恤贫躯。
年丰物无疠，此外亦何须。
题袁恭父神心精舍
李涛（唐代）

山川城郭同一形，市人鸦鹊同一声。
吾身本自备万物，万物何有非吾身。
此心虚彻公则明，事至能应物能名。
君不见神心精舍袁主人，叱咤风雷呵鬼神。
舟山感旧四首 其二
张煌言（明代）

十洲三岛忆登攀，烟火仙源半阓阛。岂意晋阳仍祸水，枉传越国有神山。

荒城睥睨眠还立，虚殿罘罳废莫关。谁与海翁争地主，到来却让白鸥閒！
某偶为木犀有赋遂别驾诸丈光和盈轴因惟晋以
魏了翁（宋代）

澹云明露立苍苍，不识从来声利场。
晋士羽浮轻兴喻，唐人承误转周章。
高谈天上兔蟾影，卑拟人閒龙麝香。
犀桂自殊苦相累，都将荣进溷真芳。
赠陆少保平泉 其二
慧秀（明代）

鹤发神仙纪，蝇头梵字书。请僧开宝藏，作供施金鱼。

海众投莲社，门人奉笋舆。夙乘坚固誓，祇树藉安居。
题王龟龄詹事祠堂
王秬（宋代）

当时孤论偶相同，终始知心每愧公。
才见安车延绮季，遽嗟石室祀文翁。
百年公议分明在，一饷纷华究竟空。
白发旧交衰甚矣，尚能留面对高风。
题紫虚道士晚翠楼
刘基（明代）

晚翠楼子好溪南，溪山四围开蔚蓝。微阴草色尽平地，落日木蔚生浮岚。

岩畔竹柏密先暝，池中芰荷香欲酣。闻说仙人徐泰定，骑鸾到此每停骖。
春日田园杂兴
君端（宋代）

白粉墙头红杏花，竹枪篱下种丝瓜。
厨烟乍熟抽心菜，策火新乾卷叶茶。
草地雨长应易垦，秧田水足不须车。
白头翁妪闲无事，对坐花阴到自斜。
题冯鲁川廉访所藏米芾芜湖县俊记为武养斋大令作
杨深秀（清代）

老颠洁痴深，祭裳涤藻火。想其俊逸情，礼法无一可。

何意仍书俊宫碑，天马能教羁靮施。蛇惊电发不可状，凤泊云纷信有之。

芜湖月皎砚山洁，一刻挥成八尺碣。放衙脱帽踞胡床，正对石兄矜奇绝。

代州廉访有拓本，满纸纠蟠见春蚓。可怜墨宝易朝餐，仍似黄金掷虚牝。

君今何处得此书，莫令泪滴玉蟾蜍。
过杜氏江亭
姚合（唐代）

上国千余里，逢春且胜游。暂闻新鸟戏，似解旅人愁。
野色吞山尽，江烟衬水流。村醪须一醉，无恨滞行舟。
和赵伯达二绝句 其二
王庭圭（宋代）

邂逅闻弦即赏音，况逢清境夜携琴。一樽相遇烟霞外，不废江湖万里心。
雨中别等慈师拂水山房寄怀一首
程嘉燧（明代）

远寻禅老叩林霏，松栝藏门尽十围。
好事只余投白社，娱人况复自清晖。
帆前雨重怜峰去，寺杪湍惊想瀑飞。
休夏再来曾有约，何时心迹两皈依。
妙庭观用东坡韵
王铚（宋代）

山房书篆自磨丹，溪月还来照碧潭。
鼎惧神奸暗持去，道人聊保一枝安。
偈颂一百三十三首 其七
释居简（宋代）

还债金轮种，陈年甘蔗苗。九龙翻雪浪，滴水也难消。
和青县张树筠先生咏怀五首 其三
庞履廷（清代）

好读医书莫笑痴，存心须怀有天知。眼伤何损孙思邈，衣钵相传自有儿。
临江仙 其三 净友莲
曾慥（宋代）

净友。如妆就。折得清香来满手。一溪湛湛无尘垢。

白羽轻摇晴昼。远公保社今何有。怅望东林搔首。
丁巳正月琵琶张教师来江东白云更与证之
史忠（明代）

忽雷曾说郑中丞，不似女郎楼上听。
此日白云推却处，痴翁清赏倚银屏。
上史魏公寿三首
孙应时（宋代）

清都绛阙拱慈皇，鹤驾鸡鸣起未央。
父子至情如一日，国家庆事冠前王。
公功实作风云旧，帝学于今日月光。
天寿两宫千万岁，端留元老赞明昌。
龙德故宫怀古八首 其六
郝经（元代）

却许邦昌为纪信，浑将秦桧作程婴。甘心江左成东晋，长使英雄气不平。
渔父词一十八首 延寿
吕岩（唐代）

子午常餐日月精，玄关门户启还扃。长如此，过平生，且把阴阳子细烹。
贺雨
白居易（唐代）

皇帝嗣宝历，元和三年冬。自冬及春暮，不雨旱爞爞。

上心念下及，惧岁成灾凶。遂下罪己诏，殷勤告万邦。

帝曰予一人，继天承祖宗。忧勤不遑宁，夙夜心忡忡。

元年诛刘辟，一举靖巴邛。二年戮李锜，不战安江东。

顾惟眇眇德，遽有巍巍功。或者天降沴，无乃儆予躬。

上思答天戒，下思致时邕。莫如率其身，慈和与俭恭。

乃命罢进献，乃命赈饥穷。宥死降五刑，责己宽三农。

宫女出宣徽，厩马减飞龙。庶政靡不举，皆出自宸衷。

奔腾道路人，伛偻田野翁。欢呼相告报，感泣涕沾胸。

顺人人心悦，先天天意从。诏下才七日，和气生冲融。

凝为油油云，散作习习风。昼夜三日雨，凄凄复濛濛。

万心春熙熙，百谷青芃芃.人变愁为喜，岁易俭为丰。

乃知王者心，忧乐与众同。皇天与后土，所感无不通。

冠珮何锵锵，将相及王公。蹈舞呼万岁，列贺明庭中。

小臣诚愚陋，职忝金銮宫。稽首再三拜，一言献天聪。

君以明为圣，臣以直为忠。敢贺有其始，亦愿有其终。
早发剡山（一作赵嘏诗）
薛逢（唐代）

正怀何谢俯长流，更览馀封识嵊州。树色老依官舍晚，

溪声凉傍客衣秋。南岩气爽横郛郭，天姥云晴拂寺楼。

日暮不堪还上马，蓼花风起路悠悠。
次韵昌甫达夫斯远子功 其二
韩淲（宋代）

青山好处杜鹃知，芳草离离正绿滋。我已颠狂无藉在，又随名胜学题诗。
湖上口占
郑清之（宋代）

卖葑千艘底处藏，娲天濯热卧湖光。
山云既雨犹相逐，水草无花亦自香。
野径遍穿人借问，僧茶旋点客先尝。
翻思举世趋炎者，谁识苹风五月凉。
立春后五日次本上人韵
释正觉（宋代）

雪绕楼栏同楚些，梅将青子柳柔柯。
山林臭味入新语。风月膺柔遵古科。
梦付曲肱春困甚，乞如骈拇老閒何。
雨师雷伯情多妬。收拾陶家壁上梭。
黄州
陆游（宋代）

局促常悲类楚囚，迁流还叹学齐优。
江声不尽英雄恨，天意无私草木秋。
万里羁愁添白发，一帆寒日过黄州。
君看赤壁终陈迹，生子何须似仲谋！
青林渡
张仲深（元代）

青林渡头月影微，舍南鸦阵归提提。澄江入夜客唤渡，短艇剪烛閒裁诗。

田园每为乐事废，鼓角又起残年悲。十年踪迹半江海，草草杯盘慰别离。
刘钦止承务挽词一首
韦骧（宋代）

年始踰强仕，俄从逝水沄。祇应怀永慕，遂尔继先君。

利器方施手，高翔未及云。呜呼今已矣，众叹谩纷纷。
青玉案
吴潜（宋代）

十年三过苏台路。还又是、匆匆去。迅景流光容易度。鹭洲鸥渚，苇汀芦岸，总是消魂处。

苍烟欲合斜阳暮。付与愁人砌愁句。为问新愁愁底许。酒边成醉，醉边成梦，梦断前山雨。
张端明挽诗
薛季宣（宋代）

凋落伤前辈，风流属老成。和羹方尔用，接淅已吾行。

卜筮占先志，仪刑式后生。赠同开府相，哀诔易佳名。
八月二十二日寓直玉堂，雨後顿凉
范成大（宋代）

雨意蒸云暗夕阳，浓薰满院落花香。
题诗弄笔北窗下，将此工夫报答凉。
灯夕次韵答微之
韩维（宋代）

白首还家再遇春，每将弦管乐脾神。
况逢旧相分藩契，仍喜闲官脱世纷。
灯散异光全作昼，歌翻新调欲留云。
归时绝景醒余醉，极望银蟾照玉尘。
颂古十首
释慧空（宋代）

动弦别曲，叶落知秋。
抉议不来，休休休休。
野云庵
叶茵（宋代）

变态分阴晴，悠悠浮太虚。冥与此心契，时哉道卷舒。
小游仙 其三
潘焕媊（清代）

万树仙桃结实稠，园中金锁付予收。昨宵阿母殷勤属，莫遣东方得再偷。
即席作
龙仁夫（元代）

菡萏池边风满衣，木樨亭下雨霏霏。老夫记得坡仙语，病体难禁玉带围。
咏蚕
戴表元（宋代）

物亦有仁者，蚕功不可量。
将身甘鼎镬，与世作衣裳。
过栈苍云湿，登山白雪香。
未知龙种似，犹与马群妨。
寄提舶王季羔
曾几（宋代）

外台隐吏极风流，记得衰翁旧日不。
三岛十洲曾接武，千岩万壑更从游。
官曹閒似云间鹤，贾舶纷如海上鸥。
幸有西湖应著我，时操艇子过明州。
舟中读书
王安石（宋代）

冉冉木叶下，萧萧山水秋。
浮云带田野，落日抱汀洲。
归卧无与语，出门何所求。
未能忘感慨，聊以古人谋。
月牖
朱元升（宋代）

谁将造化手，开此混沌窍。
每夜吐月时，九州同一照。
感兴寄莲岳一二诗禅友
寇准（宋代）

西风伤远别，前计竞成非。
芳草此时暮，故山何日归。
禅应同雅道，贫合长天机。
翻忆云溪伴，无憀对落晖。
和南浦客邸
赵希逢（宋代）

路滑山边石，滩浑水底沙。
晓风动银烛，夜漏滴檐花。
身伴灯为客，心随梦到家。
顽云痴未散，合唤阿香车。
永诀
赵元安（清代）

盖棺成永诀，容貌尚如花。襟袖腰仍细，裙钗鬓未华。

可怜金屈戍，长恨玉钩斜。云雨巫山梦，魂归楚岫赊。
赠郑清叟秀才
苏轼（宋代）

风涛战扶胥，海贼横泥子。
胡为犯二怖，博此一笑喜。
问君奚所犯，犯谈仁义耳。
我才不逮人，所有聊足己。
安能相付予，过听君误矣。
霜风扫瘴毒，冬日稍清美。
年来万事足，所欠惟一死。
澹然两无求，滑净空棐几。
璧山堂
许景衡（宋代）

在处看山多间断，经行尤喜得斯堂。画屏簇簇连千室，古璧苍苍绕四旁。

忆昨服官叨内府，祗供严祀属新阳。天涯寓目徒增感，一觉钧天梦帝乡。
贺尤礼侍兼修史侍讲直学士院四首 其一
张镃（宋代）

礼云风断烟，鬨议十九失。片言灼龟鉴，钜典资以秩。

抗志非太高，砭艾起时疾。何翅位宗伯，宇内赖调一。
途中
吴融（唐代）

一棹归何处，苍茫落照昏。无人应失路，有树始知春。

湖岸春耕废，江城战鼓喧。儒冠解相误，学剑尽乘轩。
用前韵以小春茶饷子象
韩元吉（宋代）

仙花不用恼诗人，亦有灵芽特地春。
数朵娇花真绰约，一瓯酽白更清新。
眼明共识西都艳，齿冷应怀北苑珍。
佳茗奇葩堪并赏，须公品第入陶钧。
蝶恋花（清明前两日闻燕）
汪宗臣（宋代）

年去年来来去早。怪底不来，庭院春光老。知过谁院翻别调。院院望断飞踪窅。

千里潇湘烟渺渺。不记雕梁，旧日恩多少。匝近清明檐外叫。故巢犹在朱檐晓。
长至日林泉偕雪林踰凤冈访友联句次其韵
陶宗仪（明代）

凤皇飞舞结青山，九曲云林第一关。轻棹每从溪口去，短蓑长自岭头还。

初阳消息升沈里，二老襟怀啸咏间。此地正堪颐莫景，采芝厎用蹑商颜。
天地之间有此身
释文珦（宋代）

天地之间有此身，此身岂肯惹风尘。
竹篱茅舍居来稳，纸帐浦团趣更真。
行已作成山水痴，到头不是利名人。
使予生遇陶唐世，当与许由巢父伦。
题龙湖 其三
陈元光（唐代）

地极绥安镇，天随使节存。民风移丑陋，土俗转酝醇。

野服迎旌佩，獠草避阵云。宣威雄剑鼓，导化动琴樽。

石裂磨刀处，溪留饮马痕。龙湖鱼鸟眼，认此第三巡。
和姚令威春阴四绝
王之望（宋代）

休对风光感物华，且将春酒趁春赊。
一声杜宇芳菲晚，只有荼蘼芍药花。
七月十五日夜对月
薛蕙（明代）

袅袅凉风夕，纷纷零露时。秋来看明月，风露已如斯。

况对西园酌，兼怀康乐诗。山中有桂树，今夜足相思。
将之海盐留别和叔 其三
李正民（宋代）

烟尘仓猝到淮东，仅亢衰宗扰扰中。浩气不为忧患折，直辞宁与诡随同。

西清自愧名浮实，河润深惭惠未丰。白发相看真惜别，祗凭一溉养衰翁。
偶成 其一
韩淲（宋代）

酒亦逢人饮，诗须任我吟。短长徒有兴，醒醉盖无心。

烂漫欢中趣，幽微得处寻。佳时思共赏，良夜忍孤斟。
和答李子真读陶庾诗
黄庭坚（宋代）

乐易陶彭泽，忧思庾义城。
风流扫地尽，诗句识余情。
往者不再作，前贤畏後生。
君言得意处，此意少人明。
和李子扶箕诗
陶益（明代）

池边倾盖青莲士，竹杪凌云白鹤仙。呼酒未来人已醉，狂吟延伫月空悬。
偈颂二十二首
释道生（宋代）

时节循环四月一，大道何曾有得失。
夜来针眼鱼儿，吞却新昌石佛。
阿呵呵，识不识，
明眼衲僧跳不出。
庚子二月喜三兄叔正至都相探越八十日仍谋返里赋诗相送聊以写其患难离别之怀口所不能言者诗更不足以达之也
张穆（明代）

聚面曾几时，归期又转迫。归程劣及千，聚日未盈百。

生平兄弟欢，强半异形迹。年皆非少壮，光阴尚行客。

回首廿年前，层折遘家厄。怙恃一朝失，营魂丧其魄。

惟时兄及我，差得免交谪。感荷仲兄恩，抚教俨帷帟。

百虑不相关，培养奋飞融。独力挂门楣，策励壮宗祏。

怆绝庚寅夏，篪声如裂帛。大厦忽不支，兄复嗟行役。

饥驱济南道，怅睇关山隔。九月始江归，一痛哀填嗌。

从此老兄弟，元福更安席。越岁试并州，如戏角双觡。

辰春更北征，车尘困络绎。四载秏餐钱，一官沐渥泽。

兄亦恬进退，薄禄谋将伯。谁知苜蓿槃，艰难等棨戟。

未腊薄言旋，百债纷狼藉。草草岁仪帖，感怀成寤擗。

初夏仍北迈，遑顾形影双。太岁建作噩，交劝揽秋碧。

冒雨事西驰，快晤晋阳陌。敢哆裘马都，枉被腐鼠吓。

旁皇身世计，血偾不可脉。厨烟然旦旦，灶觚空昔昔。

双鲤南中来，念我意良剧。南中山水胜，幽怀冀或释。

酷署沿桂笋，深冬泥归舶。可怜骑省戚，客次泪为格。

荒唐伏枥思，骋怀到闭掖。风吹舵脚转，引首九阊辟。

愧乏神仙姿，顿遭蓬岛谪。涕痕何足湔，我罪在怀璧。

敬谢伯兄慈，遣子慰匡索。群惜阮修鳏，醵聘奠尺宅。

家声兼友谊，中宵起槃辟。积愤摧人肝，衔德梦无斁。

寒侵增夜嗽，中郁苦气逆。秘疾滞音问，传闻颇啧啧。

兄意滋不安，勉振春郊策。连日方闷损，乾鹊噪櫩隙。

叩扉语音熟，觌面互𥈭唶。忍涕寻欢颜，情话风雨夕。

寒镫幸复煦，仲春月始霸。荏苒逾初夏，归思日又积。

离觞不易斟，况当惩辛螫。旧业日以萎，前涂日以窄。

作宦信孔艰，救贫计尤棘。失声叹奈何，谋野讵有获。

汨汨瘐园波，英英山堂柏。发苍结后望，耽书信所癖。

念兄有二子，其一马眉白。祖业系阿咸，芜弃良可惜。

洗觞更酌兄，后会良非易。后会亦不难，努力秋士籍。

落莫广文官，况味犹茹檗。试探函牛鼎，中自足千蹠。
同徐中郎吴给事访李使君郡斋
黎民表（明代）

揖客龙门意未轻，北来风雨滞孤城。青山不尽檐帷色，浊酒深知傲吏情。

岂谓汉庭疏汲黯，翻令东海重黄生。漫从华发悲留滞，岳牧于今有大名。
示胡二郎歌
成都醉道士（唐代）

欲究丹砂理，幽玄无处寻。不离铅与汞，无出水中金。

金欲炼时须得水，水遇土兮终不起。但知火候不参差，

自得还丹微妙旨。人世分明知有死，刚只留心恋朱紫。

岂知光景片时间，将谓人生长似此。何不回心师至道，

免逐年光虚自老。临樽只解醉醺酣，对镜方知渐枯槁。

二郎切切听我语，仙乡咫尺无寒暑。与君说尽只如斯，

莫恋娇奢不肯去。感君恩义言方苦，火急回心求出路。

吟成数句赠君辞，不觉便成今与古。
弄珠吟
慧藏（唐代）

落落明珠耀百千，森萝万像镜中悬。光透三千越大千，四生六类一灵源。

凡圣闻珠谁不羡，瞥起心求浑不见。对面看珠不识珠，寻珠逐物当时变。

千般万般况珠喻，珠离百非超四句。只这珠生是不生，非为无生珠始住。

如意珠，大圆镜，亦有人中唤作性。分身百亿我珠分，无始本净如今净。

日用真珠是佛陀，何劳逐物浪波波。隐现则今无二相，对面看珠识得摩。
由楚复至杭州旧居
王景彝（清代）

自笑还乡又去乡，此生端合老钱塘。岂真田好如阳羡，未必鱼肥胜武昌。

梁燕去来非有意，海鸥游戏本无方。少陵晚岁心弥达，随处能安一草堂。
谢郑夹漈子惠诗索草堂扁榜
陈宓（宋代）

五十种书今几见，数千年史尚堪传。
草堂底用标遗迹，自是乡人苦爱贫。
见梁检法书怀八绝句于广文尉曹处次韵
赵蕃（宋代）

修眉画就莫求工，自昔常闻妒入宫。
不为无人芳自吐，也胜能白又能红。
雨后讲席示诸生
戴亨（清代）

竹梧新讲席，冰雪旧文坛。业进心逾怯，功深道觉难。

阳春回黍谷，时雨润芳兰。默默和风转，青灯莫畏寒。
沈道士松亭即事
区大相（明代）

偶尔涉玄境，鸾鹤纷相迎。松构一亭翠，霓缝几片轻。

问予何事一，聊学步虚行。剔藓读金版，披花聆玉笙。

一童守药鼎，一童抄丹经。灵液春杯泛，仙床卧簟清。

搴霞捲玉袖，浥露摘璚英。即事契真想，杳然非世情。
送李涔涯尚书赴京
李舜臣（明代）

敕使召还都，争言新命殊。三朝皆报主，六典复司徒。

旧德今谁在，皇心古帝俱。最应边饷赖，西北壮规模。
宿青城板桥寺
李新（宋代）

村落萧萧烟雨收，鹑衣寒竖挽归牛。
平生脚力未到处，当路贵人安肯游。
蹶牛马蹄无限恐，荒凉僧墅不胜愁。
北窗季弟还知否，一夜秋声已白头。
伯父《送先人下第归蜀》诗云︰人稀野店休安
苏轼（宋代）

竹笥与练裙，随时毕婚嫁。
无事若相思，征鞍还一跨。
计桐江续稿九卷卷百首书其末
方回（元代）

诗律中年悟，嫌工更恐肥。
独行无与语，每出又空归。
姜枣频煎药，袍衫屡换衣。
病身自无赖，犹忍泄天机。
偈颂一百三十三首 其十七
释居简（宋代）

晷运推移，日南长至。应时纳祜，看楼打楼。群阴消剥尽，特地一场愁。
题冒辟疆名姬董白小像
吴伟业（清代）

珍珠无价玉无瑕，
小字贪看问妾家。
寻到白堤呼出见，
月明残雪映梅花。
沁园春（甲辰寿王总侍）
李曾伯（宋代）

北固台端，南渡后来，无此伟人。自从容佐鼎，光华揽辔，几年中外，属目经纶。万灶炊烟，千艘漕雪，手整江淮如掌平。诗书效，看马腾士饱，酒好兵精。

平生。余事功名。岂管葛诸人能拟伦。暂牙筹游戏，小淹惟月，金瓯注想，便合为霖。沆瀣一襟，风流八咏，秋入诗坛如许清。为以寿，有黄花不老，长伴香名。
华亭百咏·三女冈
许尚（宋代）

玉殓知无有，香魂计已销。
频来吟楚些，岁久若为招。
又以永锡难老为韵 其一
刘一止（宋代）

相门若崇山，神物职所领。天令佑世德，奕奕发秀颖。

图书漫今古，论议馀骨鲠。富贵岂足言，功烈相与永。
念奴娇
程大昌（宋代）

虚辱，次韵为谢

海角怀人，长误喜、簌簌敲帘风竹。命驾翩然，谁信道、不怕溪山回曲。榻拂凝尘，香笼清宴，尘柄从挥玉。好音闻耳，慰心何啻跫足。

犹记一桂专秋，创开殊选，倒峡余词力。往事茫茫十换岁，却共天涯醽醁。已分成翁，翘观赐带，上拥通仙录。休贪泉石，贤台闻用金筑。
海珠同章昆冈节推宴分赋
杨茂先（明代）

何年沧海一骊珠，涌出灵区入画图。上界楼台临绝岛，中流烟树隔平芜。

寻僧载酒潮初上，谭剑酣歌晚更娱。尊俎不妨频秉烛，角声吹彻起城乌。
山居
陈杰（宋代）

深僻山居自在身，似僧有发俗无尘。
读残贝叶都忘世，看足梅花不要春。
啧啧树间黄口小，悠悠道上白头新。
足非何与先生事，閒倚枯藤一欠伸。
次韵苏教授饭郑教授五首
项安世（宋代）

卧龙山下鹿门居，消得幽人一草庐。
更有胜如诸葛处，稻花香里看芙蕖。
过汉浦塘有感二首 其二
盛彧（元代）

往岁携妻子，小龙江上村。主人亲补屋，邻父共开尊。

一别迷云树，重过掩筚门。欲寻题壁字，呜咽不能言。
所性侄家藏东坡看竹图
欧阳玄（元代）

银烛高烧照艳妆，繁华过眼已相忘。敲门自爱看修竹，未必殷勤为海棠。
渚宫自勉二首
齐己（唐代）

晨午殊丰足，伊何挠肺肠。形容侵老病，山水忆韬藏。

必谢金台去，还携铁锡将。东林露坛畔，旧对白莲房。

毕竟拟何求，随缘去住休。天涯游胜境，海上宿仙洲。

梦好寻无迹，诗成旋不留。从他笑轻事，独自忆庄周。
过惠崇旧居 其一
宋祁（宋代）

人往名长在，钦风历故居。社残莲即老，园废柰仍疏。

麈忆清谈外，云经合座馀。裴回视斋壁，行草暗残书。
寄曾逢原
秦观（宋代）

孟夏气候好，林塘媚晴辉。
回渠转清流，藻荇相因依。
丛薄起疏转，众鸟鸣且飞。
高城带落日，光景酣夕霏。
即事远兴托，抚己幽思微。
超摇弄柔翰，徙倚弦金徽。
美人邈云眇，志愿固有违。
丹青傥不渝，与子同裳衣。
鸡叫
朱元璋（明代）

一叫一勾勾，
两叫两勾勾，
三叫日出满天红，
驱散残星月朦胧。
赵江宁鸣玉为余写武山云气图赋此奉酬
刘崧（元代）

赵江宁，才且清，烱如白露凝金茎。鸣弦佐政重京邑，潇洒独怀遗世情。

人言江宁好文彩，越土王孙著前代。乃翁旧图八骏马，电影风行破云海。

江宁好画水与山，意比八骏尤高閒。近追高公远董氏，神气正在苍茫间。

伯兄侍郎我同事，邂逅兵曹见高致。偶携雪楮问乡山，便写嵯峨出云势。

朝怀武山景，暮看武山图。披林指涧忆所历，云中似有人相呼。

我昔游山时，秋风落松子。泉泻洞门青，霞翻石屏紫。

北岩千丈高且虚，骑虎曾到仙人居。菖蒲石上看残弈，柿叶林中闻读书。

一从南京来，奔走愧尘鞅。钟山只在城东北，日日见之未能往。

都门杨柳青入云，黄莺乱啼终日闻。秦淮楼高花似锦，安得烂醉江宁君。

江宁欲别当奈何，乘兴更与挥云萝。他年载酒鉴湖上，却唱武山归隐歌。
毛诗·甘棠
陈普（宋代）

一时决讼憩棠阴，底事南人惜到今。
德化及人仍及树，止缘当日本根深。
寄伊阳宰韩承议偈 其二
释道楷（宋代）

数里无人到，山黄始觉秋。岩间一觉睡，忘却百年忧。
送李运使学士赴阙十咏 其四
赵抃（宋代）

压境号民苏，连甍竞乐输。万桑丰岁计，一节赴朝趋。

安稳舟无恙，雍容骑甚都。赠言聊纪盛，为颂愧非夫。
芙汀居士自赠
梁以壮（明代）

居士何如者，谋生拙且慵。三閒茅屋地，一半木芙蓉。

独立抱明月，幽思向绝峰。近来车马过，已报去为农。
题沈士称画
王汝玉（明代）

乱云重叠树高低，不见人烟只听鸡。它日挂冠寻故隐，移家合住在苕溪。
宫词
张公庠（宋代）

玉虚新殿势巑岏，谁见壶中日月闲。
消尽晓霞无一缕，数声清磬落人间。
临流石
朱熹（宋代）

偃蹇西涧滨，枵然似枯木。下有幽泉鸣，上有苍苔绿。

来往定何人，山空此遗躅。
偈二首
释道枢（宋代）

仙人张果老，骑驴穿市过。
但闻归拨刺，谁知是纸做。
自盱眙至金陵道中作 其三
王荫槐（清代）

江流何呼汹，浮梁朵动摇。解装古棠邑，落日上轻舠。

水痕涨初落，木杪悬菱菱。鬖髿紫须垂，乃长枯杨腰。

十室九空壁，野风吹屋茅。目击实可惨，况闻千里遥。

明月照溶㵝，瓜山浮一瓢。荧荧苇间火，疑有惊魂嗥。

此乡称膏腴，天吴偶肆骄。哀鸿盍归来，春麦亟荷锹。

回首望吾乡，五坝频增高。嗟哉滨淮田，岁岁沈波涛。
除夜约张梅境饮
真山民（宋代）

今日又除夕，君能为我来。
烛光红照席，酒浪绿摇杯。
腊带愁吟去，春随笑脸回。
相看俱健在，莫管几华催。
渔歌（十首·颂尊宿付杲山人·汾阳）
李彭（宋代）

南院嫡孙唯此个。西河狮子当门坐。绢扇清凉随手簸。君知么。无端吃棒休寻过。
论语绝句一百首
张九成（宋代）

谦抑从来不务争，於人唯恐的真情。
若於礼义愆违处，安得区区学面朋。
咏怀
王绩（唐代）

故乡行云是，虚室坐间同。日落西山暮，方知天下空。
题陈简栖遗劄
曾习经（清代）

剩与孝标酬堕旨，已成子敬怆人琴。此是卢仝玉碑子，百回摩抚百伤心。
墨戏六首 其二 枯折
李纲（宋代）

岁晚风号寒，琅玕半吹折。虽残栖凤枝，终抱凌霄节。
即事六首 其三
陆游（宋代）

闲行静坐乐谁知，红饭青蔬美有馀。常笑痴人不更事，时时愁叹欲何须。
归雁
鲍溶（唐代）

南国春早煖，渚蒲正月生。东风吹雁心，上下和乐声。

绕水半空去，拂云偕相迎。如防失群怨，预有侵夜惊。

渺邈天外影，支离塞中莺。自顾摧颓羽，偏感南北情。

乍甘烟雾劳，不顾龙沙荣。虽乐未归意，终不能自鸣。

喜去春月满，归来秋风清。啼馀碧窗梦，望断阴山行。

不及瑶𥯅燕，寄身金宫楹。
渔父行
冯秀莹（清代）

湖平宛似秦宫镜，渔父恒渔不言姓。童笑山中宰相诗，婢羞洛下书生咏。

岸巾自棹细腰船，尘扇长悬黄竹柄。曲直随钩手信投，密疏任网心无竞。

鹤发殊非吕氏翁，羊裘却似梅家倩。间寻兰若劣通禅，酷嗜烟霞深入病。

笠侧蓑披倦即眠，云乡遥指翠微边。一辞帝阙三千里，两见天弓六百弦。

春雨春烟晨荡桨，秋树秋花夕扣舷。采若青穿点额鲤，屑桂红湔缩项鳊。

会稽尚轻公子饵，邯郸岂顾女儿钱。颇闻日唱渔家乐，君是渔家第几仙。
轻薄行
邵谒（唐代）

薄薄身上衣，轻轻浮云质。长安一花开，九陌马蹄疾。

谁言公子车，不是天上力。
自剑津发燕江次西溪
周亮工（清代）

双剑潆洄地，篮舆十万峰。
云争桥上屋，水舞石边春。
破壁蹲饥虎，残僧拜废钟。
追呼亦肯到，何处劝为农？
东园
陆游（宋代）

今日天霣霜，又见一日晴。
晴寒病良已，扶杖东园行。
瓦鼓息我倦，静听幽鸟鸣。
花果四十株，手自培养成。
疏密无行列，东园盖强名。
人看不满笑，聊用适我情。
春昼歌
李新（宋代）

樱桃花落春风暖，绿波浤浤春渚满。
龟屏六曲昼梦回，红日一庭香絮乱。
层楼幛云身半倚，春意扑人浓似醉。
茂陵白马归不归，眼没平芜一千里。
社山放船
范成大（宋代）

社下钟声送客船，凌波挝鼓转沧湾。
横烟袅处鸡豚社，落日浓边橘柚山。
八表茫茫孤鸟去，万生扰扰一舟闲。
湖心行路平如镜，陆地风波却险艰。
书友墨萱后卷
释文珦（宋代）

澹然自忘忧，独立薰风里。
红药非其伦，缁衣古君子。
元发惠鸣鸡 其一
李光（宋代）

尘榻昏昏睡未醒，床头腷膞老鸡声。年来学道多晨起，免听城头画角清。
题桃花白头翁
邾经（元代）

前度刘郎阻胜游，漫歌风雨替花愁。自怜人与春俱老，底事幽禽也白头。
夏夜宿乳窦峰
吕本中（宋代）

峭壁凌空霭气浮，山泉滴茗暗香流。炎云不到冰心静，好向峰前一簟秋。
雪夜读涪翁所作爱之因怀其人和韵奉寄超然
释德洪（宋代）

溪雨初收岸草微，柳丝堪入绿罗机。望中情远恨烟树，何处暖多嫌衲衣。

却信真人还有梦，岂关禅子未忘机。春风痛与传消息，教忆旧山新翠归。
湖边
胡仲弓（宋代）

乍过黄梅雨，湖边特色饶。
水深宜鸟浴，藻密碍鱼跳。
露重荷倾盖，风高柳折腰。
道人勤借问，此地好渔樵。
病中宿宜阳馆闻雨
李约（唐代）

难眠夏夜抵秋赊，帘幔深垂窗烛斜。
风吹桐竹更无雨，白发病人心到家。
得张无名雁字诗书此报之
邓云霄（明代）

衡阳坐叹无来雁，有客偏传雁字诗。黄菊东篱谁共醉？碧云南国重相思。

关山千里书归后，梁月三更梦破时。欲寄幽兰临楚水，湘灵瑶瑟不胜悲。
感兴七言三首 其三
周文璞（宋代）

夜夜推敲学苦吟，一如锻鍊假黄金。石间真隐何时出，地下狂黄无处寻。

独鹤尚知长袖舞，哀猿空作断肠音。故墟杞菊今何似，桂落小山春水深。
后箪友篇
屈大均（明代）

古之瓢饮巢与繇，颜渊亦以酌溪流。彼皆苦叶匏所作，短颈大溪轻且浮。

系而不食经霜落，腰之深浅用亦优。我之瓢与香瘿瘤，根之生结非香肉。

渣滓已化馀皮坚，黄熟未成苦面皱。一柄屈折珠斗同，又如人胆刳空中。

就泉掐取日挹注，不用羸瓶多有功。一勺于我亦已足，五石笑彼无所容。

平生与箪作一处，贫贱之交相尔汝。匏瓜无匹箪其匹，中流千金吾不与。

未能长吸作鲸鱼，且复量溪为偃鼠。所乐谁言不在兹，洋洋泌水吾香糈。

此瓢真是吾俦侣，五岳相携历寒暑。中路与君恐非情，使箪无友长伶仃。

不及昔时太白老，鸬鹚之杓同死生。箪友在君宁在我，久要于义乃云可。

木质轻微不足贵，遗君当致一金叵。
客夜
释文珦（宋代）

客馆何寥寥，明月竟窗户。
青天悬列星，零露沾宿莽。
怀起不遑寐，起坐听漏鼓。
听罢复重听，听彻三四五。
春日醉中言怀 其一
陈献章（明代）

山林亦朝市，朝市亦山林。两鬓白于旧，三杯狂到今。

子云休儗赋，元亮已忘琴。南山千丈石，可以明我心。
夜行船（贺将使叔成宝相寮）
王炎（宋代）

淡饭粗衣随分过。新成就、庵寮一个。静处藏身，十分自在，只恁么、有何不可。

过眼空花都看破。红尘外、独行独坐。也没筹量，也没系绊，更觅甚、三乘四果。
送薛弁归河东
岑参（唐代）

薛侯故乡处，五老峰西头。归路秦树灭，到乡河水流。

看君马首去，满耳蝉声愁。献赋今未售，读书凡几秋。

应过伯夷庙，为上关城楼。楼上能相忆，西南指雍州。
金陵曲送客返金陵 其六
屈大均（明代）

金吾旧有四花园，东在青溪故址存。不到太平歌舞地，从何沾洒列朝恩。
浣溪沙·红藕花香到槛频
李珣（五代）

红藕花香到槛频，可堪闲忆似花人，旧欢如梦绝音尘。
翠叠画屏山隐隐，冷铺文簟水潾潾，断魂何处一蝉新？
柴门晚望寄王伟儒
焦廷琥（清代）

满树斜阳鸟雀喧，傲霜残菊在篱根。只今秋水尚围屋，且喜渔舟直到门。

野渡过桥宽岸迹，邻翁扶杖验波痕。回头红叶萧萧落，樽酒何妨共细论。
丙午清明日青塘道中
戴表元（宋代）

三里五里沙路平，一番两番溪雨声。
无奈春风动人处，紫荆青李满林生。
五美吟·绿珠
曹雪芹（清代）

瓦砾明珠一例抛，何曾石尉重娇娆？
都缘顽福前生造，更有同归慰寂寥。
艮岳百咏 砚池
李质（唐代）

黑云凌乱晓光凝，气接昆崙冷不冰。龙饼麝元皆御墨，游鱼吞却化鲲鹏。
宿慈恩寺郁公房
贾岛（唐代）

病身来寄宿，自扫一床闲。反照临江磬，新秋过雨山。

竹阴移冷月，荷气带禅关。独住天台意，方从内请还。
送王予安还越兼寄梁非馨
黎遂球（明代）

王郎昔与梁生居，辽左烽烟谈笑馀。梁生作书遥与我，此中乃有王郎人不如。

自从辽事溃败罪督死，王郎徒步归乡里。我从燕市遇梁生，不语泪下如流水。

王郎高才举于乡，声名鹊起羽翼长。十年而今得一见，典衣奏伎同飞觞。

酒酣相看意复恶，为君起舞还命酌。督师失守有恒罪，是逆非逆果何若。

此事君应解其故，试望胡沙迷海雾。君来仍主督师家，何以报之前途赊。

去逢梁生为问信，岁荒久客安归耶。他人小恩勿烦受，无乃空作祢衡挝。
与初禅人
释正觉（宋代）

洞下家风虚一著，白牛耕断青山脚。
而今何处不逢渠，鼻孔累垂相撞磕。
阿刺刺，始信从来无缚脱。
送叶子肃再赴闽幕
徐渭（明代）

我昔曾操记室文，君今又作幕中宾。共怜踪迹随萍梗，谁道词章动缙绅。

杨柳自抽离客思，樱桃初学美人唇。此时欲别难为别，况复啼莺弄曲新。
战掉丑奴儿 本名添字丑奴儿 紫极宫加持，
马钰（金朝）

莱州道众修黄?，各各虔诚。无不专精。邀我加持默念经。救亡不。奈何邻舍屠魁刽，不顾前程。宰杀为生。猪痛哀鸣不忍听。最伤情。
题铜官感旧图
吴纬炳（清代）

开府精诚首誓师，髯参才调善扶危。一从鸡犬皆仙后，重话龙蛇起陆时。

冯异名高尊大树，仲文意尽惜枯枝。相公造命传疑信，李广难封叹数奇。
游古林寺看珠泉
林光（明代）

胜地从来地秘灵，肩舆斜日眼还清。一泓泉喷珠玑涌，九月霜红树锦屏。

旋汲烹茶尝水味，欲裁蕉叶写心经。丁宁行者前头拜，筑土周遭搆一亭。
次韵蹇侍郎天元殿门芝草
苏颂（宋代）

列圣储灵贶，坤珍应祀仪。
分葩对牟首，观瑞驻华芝。
毓德繇皇始，彰功在圣时。
早闻萦殿桷，复见孕门楣。
自有云成盖，非因水聚脂。
黄英苞五德，古字秀三枝。
户牖瞻丹幄，簪裾从罽緌。
画图稽大隗，歌咏入咸池。
九庙流光远，千龄复旦期。
将书符命志，宁比玉灵诗。
秋日登楼
李新（宋代）

洗遍山光暮雨收，落霞孤鹜点清秋。
蜀天地暖知无雁，不怕愁声稳上楼。
会徐波
释大香（明代）

一自归空寂，前因记未真。十年馀此晤，四海更何人。

絮袅烟中月，萍移水上春。风吹灯夕梦，散入北邙尘。
内翰洪公舜俞哀诗二首 其二
刘克庄（宋代）

回首扬州一梦馀，故交已直玉堂庐。寒暄未省通君实，穷薄空烦诵子虚。

甚愧丈人于甫厚，孰云夫子不回如。残年无复陪精论，开阖平生几幅书。
寒食离白沙
赵嘏（唐代）

莫惊客路已经年，尚有青春一半妍。

试上方坦望春野，万条杨柳拂青天。
子夜夏歌二首
公鼐（明代）

青莲如华盖，明珠朝露鲜。
风来荷盖侧，珠亦不成圆。
咏梅次韵二首 其一
张孝祥（宋代）

楼上箫声欲断魂，仙官分与一枝春。旋摧妆额添新样，细撚香枝数玉尘。

月下精神宜淡贮，雪边肌体更清匀。老来花事无消息，只有君诗当写真。
齐安郡中偶题二首·其二
杜牧（唐代）

秋声无不搅离心，梦泽蒹葭楚雨深。
自滴阶前大梧叶，干君何事动哀吟。
阮郎归
张抡（宋代）

炎天何处可登临。须于物外寻。松风涧水杂清音。空山如弄琴。

宜散发，称披襟。都无烦暑侵。莫将城市比山林。山林兴味深。
八月八日发潭州后得绝句四十首 其六
赵蕃（宋代）

投罾政尔不能逃，偶逭还遭别网要。此意岂能知数罟，不论他日且今朝。
送惠嵩上人住西山兰若
周弼（宋代）

孤云无定迹，又入乱山居。
既息禅机稳，从教世网疏。
晓香岩屋像，寒呪石潭鱼。
待我寻诗境，看君坐隐庐。
觉际闲坐纪所见
郑清之（宋代）

蛛网雨中时恤纬，蜂屯衙后自婴城。
竹根得土笋争长，纸隙受风窗善鸣。
周衣亭先生斋中山茶花用刘后村集中韵
汪舟（清代）

宝珠何忍弃山空，喜托龙门艳一丛。十笏斋中培老干，百花头上放殷红。

还怜野卉经霜陨，生笑唐花待火烘。最喜寻芳春不远，锦囊端欲倩奚童。
九日山行
朱完（明代）

荒郊重阳极望，霜叶千山尽红。垒垒何人古墓，年年此日悲风。